
A B S T R A C T

Corupţia este un fenomen social grav, cu o amploare deosebită, cu forme variate şi complexe, manifestate până la cele mai înalte niveluri ale societăţii
. Ea reprezintă o ameninţare majoră pentru democraţie, constituind o negare a drepturilor omului şi o încălcare a principiilor democratice, pentru echitatea socială şi pentru justiţie, erodând principiile unei administraţii eficiente, punând în pericol stabilitatea şi credibilitatea instituţiilor statului şi a reprezentanţilor acestora, cât şi dezvoltarea economică şi socială. 

Prezentul studiu documentar încearcă să prezinte unele aspecte de legislaţie penală comparată privind infracţiunile de corupţie –traficul de influenţă şi de serviciu  – abuzul în serviciu, în state membre UE şi SUA.

Definită ca o stare de abatere de la normalitate, de la datorie, corupţia înseamnă folosirea abuzivă de către o persoană a funcţiei de intermediar sau de decizie pe care o îndeplineşte, pentru a acorda celui care corupe sau comunităţii de interese pe care acesta o reprezintă, un avantaj economic sau administrativ, în schimbul unei sume de bani, a unor cadouri, a unor deplasări, excursii, concedii sau distracţii sau a primirii unor proprietăţi. Tot corupţie înseamnă şi folosirea de către o persoană a funcţiei sau poziţiei sale sociale pentru a eluda sau evita îndeplinirea unor norme, baremuri sau proceduri normale la obţinerea în folosul ei a unor avantaje materiale sau a unor funcţii profesionale sau administrative. 

1. CONSIDERATII GENERALE
Prevenirea şi combaterea corupţiei a constituit şi constituie o preocupare permanentă
, atât pentru opinia publică, cât şi pentru autorităţile judiciare. Conform doctrinei, corupţia poate fi privită ca un fenomen social, ca o expresie a unei descompuneri morale şi degradări sociale, dar şi ca fenomen juridic
.

Corupţia este o abatere de la moralitate, o încălcare a limitelor sociale
, dar ceea ce ne interesează în mod deosebit este că ea reprezintă o abatere de la lege. Corupţia îmbracă aspecte penale prin luarea şi darea de mită, traficul de influenţă şi primirea de foloase necuvenite. 

Astfel, cu prilejul sesiunii plenare din 1992, Adunarea Generală a O.N.U. a adoptat Rezoluţia 45/107 „Cooperarea internaţională pentru justiţia penală şi prevenirea criminalităţii în contextul dezvoltării” în care în Anexa A8 se face referire la corupţia funcţionarilor publici
 care poate anihila orice tip de program guvernamental.

Cadrul legislativ european 

În ceea ce priveşte Convenţia penală privind corupţia, traficul de influenţă este definit în cuprinsul art.12 teza a II-a, acesta constând în fapta de a solicita, de a primi sau de accepta oferta ori promisiunea, cu titlu de remuneraţie, pentru o astfel de influenţă (de către cel care afirmă sau confirmă că este capabil să exercite o influenţă
 în luarea unei decizii de către oricare dintre persoanele vizate de art.2, art.4-6 şi de art.9-11), indiferent dacă influenţa este sau nu exercitată ori dacă influenţa presupusă produce sau nu rezultatul dorit
.


Corupţia, în manifestările ei activă şi pasivă, are întotdeauna o componentă de ilegalitate şi una de imoralitate exprimând incapacitatea autorităţilor de stat, a societăţii în ansamblul ei, pentru că întotdeauna corupţia este în corelaţie şi interdependenţă cu o serie de mecanisme distructive şi de dereglare politică, normativă şi culturală de la nivelul societăţii. 

În zilele noastre corupţia nu este un fenomen singular, izolat de fenomenele deviante şi delicvente care se manifestă în societatea românească. Facilităţile oferite de procesul schimbării politice, sociale şi economice de după revoluţie, corelate cu insuficienţa controlului legitim, au favorizat mai ales criminalitatea orientată spre profit, concretizându-se în fapte penale.

În consecinţă, corupţia poate fi privită ca un fenomen social, expresie a unor manifestări de dereglare normativă, de diluare a moralităţii sociale sau de dereglare spirituală şi consecinţă a stării în care se află societatea, atât macro-social, cât şi individual.


De aceea, în sens criminologic, corupţia nu înseamnă doar darea şi luarea de mită, traficul de influenţă şi primirea de foloase necuvenite ci mai mult, renunţarea la respectul faţă de lege şi morală.


Evoluţia fenomenului se află în strânsă conexiune cu dinamica întregului ansamblu social constituind o reflectare indirectă a carenţelor şi disfuncţionalităţilor acestuia, dacă urmărirea judiciară şi acţiunea disciplinară contra indivizilor corupţi pot elimina infractorul, dar nu pot eradica fenomenul, combaterea sa nu poate fi realizată eficient decât prin redresare economică, politică şi morală a societăţii ca premisă hotărâtoare pentru a asigura respectarea legii de către cetăţeni îmbunătăţind măsurile menite să asigure un trai decent, combinate cu o preocupare constantă de impunere a legii penale.


Această acţiune trebuie dusă în plan social-cultural, în plan juridic şi politic.


Activitatea de prevenire trebuie să fie hotărâtă, fără compromisuri, dar şi transparenţă şi dusă într-un cadru legal, cu respectarea demnităţii umane şi a prezumţiei de nevinovăţie, sub controlul societăţii civile.

2.TRAFICUL DE INFLUENŢĂ
2.1 REGLEMENTARE INTERNĂ
Conform noului Cod penal
 în cazul infracţiunii de trafic de influenţă, persoana vizată de către traficantul de influenţă, în condiţiile art. 291
, este un funcţionar public. Incriminarea în forma de bază reglementează situaţia corupţiei în sectorul public. Limita maximă a pedepsei pentru infracţiunea sus-menţionată este de 7 ani iar măsura confiscării banilor, valorilor sau bunurilor primite este prevăzută de legea penală.
Conform art. 308 din noul Cod penal
 fapta se sancţionează cu limite reduse cu o treime dacă este săvârşită în legătură cu o persoană care exercită o însărcinare de orice natură în serviciul unei persoane fizice prevăzute de art. 175 al. 2 sau în cadrul oricărei persoane juridice. Cu alte cuvinte, traficantul poate viza si o persoană care nu este funcţionar public, astfel este incriminată şi fapta săvârşită în sectorul privat.

Subiectul activ al infracţiunii trebuie să „promită” că va încerca influenţarea funcţionarului public sau privat. Conduita pe care o adoptă traficantul este de a-şi lua obligaţia să intervină pe lângă funcţionar

Latura obiectivă a infracţiunii va avea în conţinut două acţiuni ce trebuie îndeplinite cumulativ, una de pretindere, primire sau acceptare şi cea de a doua de promitere.

În noul Cod penal comportamentul funcţionarului vizat de traficant este mai atent reglementat, respectiv în noul Cod se promite şi „urgentarea” ori „întârzierea” îndeplinirii unui act şi „îndeplinirea unui act contrar” îndatoririlor sale de serviciu.

2.2. REGLEMENTĂRI ÎN STATE MEMBRE UE
CEHIA
Art. 162 Cod penal, reglementând infracţiunea de "mită indirectă", prevede că oricine solicită sau acceptă mita pentru a încerca să influenţeze un funcţionar public în folosirea puterii sale sau pentru că a influenţat astfel un funcţionar public este pasibil de pedeapsa cu închisoarea de până la doi ani.
 De asemenea, se pedepseşte cu până la un an de închisoare, fapta persoanei care aduce, oferă sau promite mită unei alte persoane pentru ca aceasta să-şi exercite influenţa asupra unui functionar public aflat în exerciţiul atribuţiilor sale de serviciu sau dacă persoana şi-a exercitat deja influenţa asupra funcţionarului public.


Se consideră tot infracţiune de "mită" dacă o persoană îi dă mita unui mediator spre a i-o înmana funcţionarului public, indiferent dacă, în cele din urmă, mediatorul i-a dat sau nu mita funcţionarului public.

FRANŢA
Traficul de influenţă şi corupţia pasivă sunt săvărşite strict de către o persoană care are o funcţie ce implică exerciţiul autorităţii de stat sau este detaşată într-un serviciu public şi implică primirea, oferirea, promiterea de bani, foloase materiale pentru îndeplinirea unui act sau neîndeplinirea sa (sarcina de serviciu, respectiv îndeplinirea, neîndeplinirea actului ţinând strict chiar de subiectul activ) sau promisiunea că va influenţa funcţionarul public de care depinde efectiv îndeplinirea actului, indiferent de faptul că influenţa este reală sau nu, în schimbul aceloraşi foloase materiale
.
Traficul de influenţă activ (art.433-1 C.p.fr.) şi corupţia activă (art.433-2 C.p.fr.) sunt săvârşite de persoane fizice sau juridice de drept privat.

Art.432-11 Cod penal  prevede corupţia pasivă şi traficul de influenţă săvârşit de o persoană care îndeplineşte funcţii publice, cu următoarele precizări:

- în textul penal francez făptuitorul poate fi strict doar o persoană care exercită o funcţie, indiferent de natura mandatului său, numit sau ales, şi legalitatea sa, motiv pentru care fapta penală este denumită corupţie pasivă şi trafic de influenţă;

- corupţia activă este exercitată strict de particulari (persoane fizice sau juridice de drept privat) şi reglementată în capitolul intitulat „Lezarea administraţiei de către particulari”; excepţia este reprezentată de corupţia unui magistrat sau jurat care poate fi atât activă cât şi pasivă, reglementată în capitolul „Lezarea (atingerile aduse) justiţiei”
;

Sancţiunile sunt distincte: în cazul traficului de influenţă activă săvârşit de persoane fizice sau juridice de drept privat pedepsele fiind mai blânde (5 ani de închisoare şi 75.000 euro amendă penală).

Art. 433-2 Cod penal arată că este sancţionat în egală măsură şi cel care acceptă să fie corupt sau propune fără drept, în orice moment, direct sau indirect, oferte, promisiuni, daruri prezente sau orice alte avantaje unei persoane pentru ea însăşi ori pentru altul, în scopul ca ea să abuzeze de influenţa sa reală sau presupusă, în vederea obţinerii, de la o autoritate sau o administraţie publică, de distincţii, funcţii, pieţe sau orice altă decizie favorabilă
 cu o pedeapsă similară de 10 ani închisoare şi 150.000 euro amendă penală, în speţă persoana care îndeplineşte funcţia publică.

O modificare a Codului penal francez a avut loc prin Legea nr.595 din 30 iunie 2000 care integrează în dreptul penal francez intern Convenţia privind lupta contra corupţiei ce implică funcţionarii comunităţilor europene sau funcţionarii statelor membre ale Uniunii Europene, împreună cu Protocolul din 19 iunie 1997 care completează Convenţia P.I.F. (contra fraudei comunitare, din 26 iulie 1995) şi Convenţia OECD (Organizaţia Europeană pentru Cooperare şi Dezvoltare referitoare la lupta contra corupţiei, agenţilor publici străini în tranzacţiile comerciale internaţionale). 

Astfel, s-a introdus un nou capitol în cadrul Titlului II, Cartea a IV-a denumit „Atingeri aduse administraţiei publice a comunităţilor europene, a altor state străine şi a organizaţiilor publice internaţionale”.
Capitolul cuprinde articolele: art. 435-1
 - corupţia pasivă a funcţionarilor comunităţilor europene sau a funcţionarilor altor state membre ale Uniunii Europene, art.435-2 - 435-4 - corupţia activă a funcţionarilor comunităţilor europene sau a funcţionarilor altor state membre ale Uniunii Europene. Art. 435-5 şi art. 435-6 reglementează pedepsele complementare facultative, primul pentru persoanele fizice, iar cel din urmă pentru persoanele juridice. 

Pedeapsa principală aplicată pentru toate ipotezele de săvârşire a infracţiunilor anterior menţionate este de 10 ani închisoare şi 150.000 euro amendă penală.
ITALIA
Referitor la corupţie, Codul penal
 prevede în Cartea a-II-A, Titlul II – Infracţiuni împotriva administraţiei publice- Art. 314 – 360
Art. 318 - Corupţie pentru exercitarea funcţiei
Funcţionarul public care, în exercitarea funcţiilor şi atribuţiilor sale, primeşte în mod necuvenit pentru sine sau pentru o terţă parte, bani sau alte foloase ori acceptă promisiunea se pedepseşte cu închisoare de la unu la cinci ani.
Art. 319 - Corupţie pentru un act contrar îndatoririlor oficiale. 
Fapta funcţionarul public care, pentru omiterea sau întârzierea efectuării unui act care era în competenţa sa, sau pentru efectuarea unui act contrar îndatoririlor sale, va primi, pentru sine sau pentru o terţă parte, bani sau alte foloase, sau acceptă o promisiune, se pedepseşte cu închisoare de la patru la opt ani.
Art. 319-ter - Corupţia în cadrul procedurilor judiciare
Dacă faptele prevăzute la articolele 318 şi 319 s-au angajat pentru a ajuta sau afecta o parte într-un process civil, penal sau administrativ, se pedepseşte cu închisoare de la patru la zece ani.
Traficul de influenţă este reglementat în art.346 alin.1 şi 2 din Codul penal, şi anume: oricine lăudîndu-se cu influenţa pe lângă un funcţionar public sau un însărcinat în servicial public, primeşte, face să i se dea sau să i se promită, lui însuşi sau altora, bani sau alte utilităţi, ca preţ pentru mediaţia proprie pe lângă funcţionarul public, va fi pedepsit.

Dispoziţiile alin.2 ale aceluiaşi articol cuprind o agravare a pedepsei atunci când: vinovatul, în schimb, primeşte, face să i se dea sau să i se promită, lui însuşi sau altora, bani sau alte utilităţi, cu pretextul că trebuie să cumpere favoarea unui funcţionar public sau angajat sau că trebuie să-l plătească.
POLONIA
Codul penal
,
   
Art. 10. § 1: 

Oricine comite o infracţiune prevăzută de Codul penal după ce a împlinit vârsta de 17 ani va fi răspunzător în conformitate cu prevederile prezentului cod.
Art. 116: 

Dispoziţiile din partea generală a prezentului cod se aplică şi pentru infracţiunile definite în alte legi care prevăd răspunderea penală, dacă aceste legi nu exclud aplicarea acestor dispoziţii.

Persoana care îndeplineşte o funcţie publică, în conformitate cu art. 115 § 19 din Codul penal, este un funcţionar public, un membru al unei autorităţi locale, o persoană angajată de către o unitate de organizaţie autorizată să dispună de fonduri publice, cu excepţia personalului de serviciu, precum şi orice altă persoană ale cărei drepturi şi obligaţii în ceea ce priveşte activitatea publică sunt stabilite printr-o lege sau un acord internaţional obligatoriu pentru Republica Polonă.  

În conformitate cu prevederile părţii speciale a Codului penal sunt incriminate:

Capitolul XXIX - Infracţiuni contra funcţionării statului şi a instituţiilor guvernamentale locale; 

Capitolul XXX - Infracţiuni împotriva administrării justiţiei; 

Capitolul XXXI - Infracţiuni împotriva evenimentelor electorale şi referendum-urilor; 

Capitolul XXXII - Infracţiuni împotriva ordinii publice; 

Capitolul XXXIII - Infracţiuni contra protecţiei informaţiilor; 

Capitolul XXXIV - Infracţiuni de corupţie, prevederile codului fiind aplicabile oricărei persoane care ocupă o funcţie publică, indiferent de nivelul ei.

Prin corupţie se înţelege: Acordarea sau promisiunea de a oferi un beneficiu financiar sau personal unei persoane care îndeplineşte funcţii publice; primirea unui beneficiu financiar sau personal sau promisiunea unui astfel de beneficiu în legătură cu o persoană care îndeplineşte o funcţie publică.

Corupţia în sectorul public: 

1) Corupţia pasivă, art 228 C.Pen; 

§ 1. Orice persoană care, în legătură cu funcţia publică, acceptă un avantaj financiar sau personal sau o promisiune a acestuia, sau solicită un astfel de avantaj, este pasibil de pedeapsa cu închisoarea pentru o perioadă de 6 luni şi 8 ani.

§ 5. Orice persoană care, în legătură cu funcţia publică, acceptă un avantaj financiar de o valoare semnificativă sau o promisiune este pasibilă de pedeapsa cu închisoarea pentru o perioadă de 2-12 ani.

2) Dare de mită, art. 229 C.Pen: 

§ 1. Orice persoană care oferă sau promite să dea un avantaj financiar sau personal unei persoane care îndeplineşte o funcţie publică în legătură cu activitatea desfăşurată de acesta este pasibilă de pedeapsa cu închisoarea pentru o perioadă între 6 luni şi 8 ani.

3) Protecţia plătită, art. 230 C. Pen:
§ 1. Orice persoană care, referindu-se la influenţa ei la o instituţie naţională sau un guvern local, organizaţie internaţională sau internă sau organizaţie străină care dispune de fonduri publice, şi-o exercită,  angajându-se să acţioneze ca un intermediar în manipularea unei persoane în schimbul unui avantaj financiar sau personal sau a unei promisiuni este pasibilă de pedeapsa cu închisoarea pentru o perioadă între 6 luni şi 8 ani.

4) Protecţie activă plătită (trafic de influenţă), art. 230a C.Pen; 

similar art. 230 C.Pen
PORTUGALIA
Potrivit art. 335 Cod penal: obţinerea pentru sine sau pentru alţii de avantaje patrimoniale sau acceptarea de promisiuni pentru ca prin abuz de influenţă să determine o autoritate publică să adopte o decizie ilegală în obţinerea de comenzi, contracte, slujbe, subvenţii sau alte beneficii se pedepseşte cu închisoare de la 6 luni la 5 ani
.
SPANIA
În privinţa răspunderii penale, art.428-431 din Codul penal
 reglementează traficul de influenţă:

Art 428 Cod penal prevede că: un funcţionar public sau o autoritate care influenţează un alt funcţionar sau autoritate publică, folosindu-se de prerogativele sale sau în orice altă situaţie care rezultă din relaţia sa personală ierarhică cu acesta din urmă, sau cu orice alt funcţionar/ofiţer public sau autoritate pentru a obţine o rezoluţie care poate genera direct sau indirect un beneficiu financiar pentru el însuşi sau o terţă parte, va suporta pedeapsa cu închisoarea de la şase luni la doi ani, amendă egală cu echivalentul de două ori a beneficiului intenţionat sau obţinut şi interzicerea ocupării unei funcţii publice  pentru o perioadă de 3 la 6 ani. 

Art. 429 Cod penal: Oricine influenţează un funcţionar public sau o autoritate în scopul de a profita de orice situaţie care rezultă din relaţia sa personală cu el sau cu un alt ofiţer public sau autoritate pentru a obţine o rezoluţie care poate genera direct sau indirect un beneficiu financiar pentru el sau pentru o terţă parte publică, este pasibil de pedeapsă cu închisoare de la 6 luni la 2 ani şi amendă în cuantum de două ori valoarea beneficiului intenţionat sau obţinut.
Art. 430 Cod penal : Cei care, oferindu-se să se comporte în modul descris în articolele precedente, cer servicii, cadouri sau orice alte remuneraţii de la terţi, sau acceptă oferte sau promisiuni, sunt pasibili de o pedeapsă cu închisoarea între 6 luni şi 1 an .

Atunci când, în conformitate cu condiţiile stabilite la articolul 31 bis din Codul penal, o persoană juridică este responsabilă pentru infracţiunile definite în prezentul capitol, se impune pedeapsa unei amenzi de la 6 luni la 2 ani.

În conformitate cu normele stabilite în articolul 66 bis Cod penal, judecătorii şi  instanţelor judecătoreşti pot impune, de asemenea, sancţiunile stabilite în sub-secţiunile b) până la g) din secţiunea 7 articolul 33.
Art. 431 Cod penal: În toate cazurile prevăzute în prezentul capitol şi în cel precedent , bunurile cerute, cadourile obţinute vor fi confiscate.
UNGARIA
Art. 299 Cod penal - Traficul de influenţă

(1) Fapta unei persoane care pretinde un avantaj pentru sine sau pentru altul în schimbul influenţării unui funcţionar public sau care acceptă asemenea avantaj, îl promite, direct sau indirect, se pedepseşte cu închisoare de la 1 la 5 ani.

(2) Pedeapsa este închisoarea de la 2 la 8 ani dacă făptuitorul: pretinde sau se preface a mitui un oficial public;
se preface a fi funcţionar public;

săvârşeşte fapta sub forma unei operaţiuni economice.

(3) Fapta penală definită la (1) şi (2) săvârşită în legătură cu un funcţionar public străin se pedepseşte la fel.

Art.300 Cod penal

(1) Fapta descrisă în art. 299 (1) cu privire la o persoană care lucrează pentru sau în numele unei organizaţii economice se pedepseşte cu închisoare până la 2 ani.


(2) Pedeapsa este până la 3 ani închisoare dacă fapta săvârşită priveşte o persoană care acţionează pentru sau în interesul unei organizaţii economice şi are autoritatea de a decide independent.
S.U.A.

 Examinarea traficului de influenţă în Statele Unite, trebuie să înceapă, prin delimitarea
 acestuia de activitatea de lobby.


Activitatea de lobby se reduce la activitatea de influenţă remunerată, desfăşurată asupra funcţionarilor publici şi parlamentarilor, cu scopul de a obţine acte administrative, prevederi legislative sau decizii ale adminstraţiei publice. Această activitate este licită dacă nu este desfăşurată de membrii guvernului sau de către funcţionarii publici. 

Reglementarea activităţii de lobby este cuprinsă în Lobbying Disclosure Act adoptată în anul 1995 şi în Legislative Transparency and Accountabiliy Act şi are ca idee centrală descoperirea identităţii persoanelor ce fac lobby prin înscrierea acestora într-un registru public; de asemenea, se cere ca persoana ce desfăşoară activitatea de lobby să declare ce interese susţine, ce scopuri urmăreşte şi cât a cheltuit pentru activitatea de lobby.

Descoperirea - disclosure - este obligatorie pentru persoanele ce desfăşoară activitatea de lobby la Congres sau cu privire la unele categorii sociale de funcţionari publici, prin înscrierea în registrul depus la Secretariatul Senatului sau al Camerei.

Cu toate acestea, activitatea de intermediere remunerată, desfăşurată de privat asupra parlamentarilor şi altor funcţionari publici, este cenzurată de dispoziţiile art.210 şi art.211 din Codul Statelor Unite, Titlul XVIII, Partea I, Capitolul XI.

Art.210 – offer to procure appointive public office - sancţionează cu închisoarea până la 1 an, alternativ sau cumulativ cu o sancţiune pecuniară, pe cel care oferă sau promite un folos în schimbul exercitării sau promisiunii de a exercita o oarecare influenţă pentru a face rost de o numire la un birou sau angajare federală.

Art.211 – Acceptance of solicitations to obtain appointive public office – sancţionează, cu acceeaşi pedeapsă, pe oricine solicită sau primeşte, drept contribuţie politică sau ca retribuţie personală, un folos în schimbul promisiunii de sprijin sau de exercitare de influenţă pentru a obţine o numire la un birou sau angajare federală.

Traficul de influenţă efectuat de funcţionarii publici îşi găseşte reglementarea în dispoziţiile art.203, art.205, art.207 din Codul Statelor Unite, astfel cum au fost modificate ulterior prin Legea din 4 ianuarie 1993
.
Art.203 U.S Code sancţionează parlamentarii şi funcţionarii publici sau funcţionarii din ramura executivă
, legislativă sau judiciară, care, în afara ipotezelor prevăzute de lege, direct sau indirect, cer, primesc, acceptă sau cad la învoială să primească sau să accepte o compensaţie în calitate de reprezentant, susţinător sau cu alt titlu, pentru orice serviciu de reprezentare (for any representational services) făcut sau care urmează a fi făcut, de ei înşişi sau de alţii, cu privire la orice procedură, cerere, cerere de decizie sau de altă hotarâre, contract, revendicare, controversă, funcţie, imputare, arest sau altă acţiune în care Statele Unite sunt parte sau au un interes direct şi substanţial, în faţa oricărui departament, instituţie, Curte, Curte Marţială, birou public sau comisie civilă, militară, navală.
De asemenea, art.207 U.S Code sancţionează traficul de influenţă şi prevede unele limitări ale activităţii foştilor funcţionari publici şi funcţionari din sectorul administrativ şi legislativ. Raţiunea acestei norme juridice este de a evita ca funcţiile publice să pună baza unor relaţii la care fostul funcţionar să poată apela în desfăşurarea activităţii de intermediere către Administraţia publică, în vederea realizării unei protecţii avansate a imparţialităţii şi probităţii funcţionarilor publici.

Astfel, art.207 alin.1 U.S. Code – pedepseşte foştii funcţionari publici ai executivului, care, după încetarea serviciului, în mod conştient, cu scopul de a influenţa, dau informaţii unui funcţionar public sau apar în faţa acestuia, în numele oricărei alte persoane, cu privire la o acţiune particulară în care Statele Unite sunt parte sau au un interes direct şi substanţial, de care subiectul s-a ocupat persoanal şi material în calitate de de funcţionar public şi care interesa una sau mai multe părţi.
RUSIA

Articolul 291.1 .  Medierea  mitei – traficul de influenţă

1. Medierea mitei, adică, transferul direct al unei mite la instrucţiunile celui ce dă sau ia mită sau orice alt tip de asistenţă acordată mituitorului şi/sau primitorului de mită, în realizarea sau punerea în aplicare a unui acord între aceste persoane privind luarea sau darea de mită de un anumit nivel - se pedepseşte cu amendă în cuantum de la de douăzeci de ori până la de patruzeci de ori suma mitei, cu interdicţia de a deţine funcţii specifice sau angajarea în activităţi specifice pentru o perioadă de până la trei ani sau cu privarea de libertate pe un termen de până la cinci ani, însoţită de o amendă în valoare de douăzeci de ori suma mitei.

2. Medierea la luarea de mită pentru comiterea în cunoştinţă de cauză a unor acţiuni ilegale (inacţiunea), sau printr-o persoană care utilizează poziţia oficială a acestuia - se pedepseşte cu amendă în mărime de treizeci de ori până la şaizeci de ori decât suma mitei cu interdicţia de a deţine funcţii specifice sau angajarea în activităţi specificate pentru o perioadă de până la trei ani sau cu privarea de libertate pe un termen de trei până la apte ani, însoţită de o amendă în cuantum de treizeci de ori suma mitei.

3. Medierea în luare de mită savârşită: a) de către un grup de persoane printr-un acord anterior, sau de către un grup organizat; b) pe scară largă - se pedepseşte cu amendă în cuantum de şaizeci de ori până la optzeci de ori suma mitei cu interzicerea de a deţine funcţii specifice sau angajarea în activităţi specifice pentru o perioadă de până la trei ani sau cu privarea de libertate pe un termen de şapte până la doisprezece ani, însoţită de o amendă în cuantum de şaizeci de ori suma mitei.

4. Medierea în luare de mită savârşită în proporţii deosebit de mari - se pedepseşte cu amendă în cuantum de la şaptezeci de ori până la de nouăzeci de ori suma mitei cu interzicerea de a deţine funcţii specifice sau angajarea în activităţi specifice pentru o perioadă de până la trei ani sau cu privarea de libertate pe un termen de şapte până la doisprezece ani, însoţită de o amendă în cuantum de şaptezeci de ori suma mitei. 

5. O promisiune sau o propunere de mediere în luare de mită - se pedepseşte cu amendă în cuantum de la de cincisprezece ori până la şaptezeci de ori suma mitei cu interzicerea de a deţine funcţii specifice sau angajarea în activităţi specifice pentru o perioadă de până la trei ani sau cu amendă în cuantum de la douăzeci şi cinci mii la cinci sute de milioane de ruble, cu interzicerea de a deţine funcţii specifice sau angajarea în activităţi specifice pentru o perioadă de până la trei ani sau cu privarea de libertate pe termen de până la şapte ani, însoţită de o amendă în valoare de la de zece ori până la de şaizeci ori suma mitei.  

Notă. O persoană care acţionează în calitate de intermediar în mită este exonerat de răspundere penală, dacă el/ea, după săvârşirea infracţiunii a participat la dezvăluirea infracţiunii şi/sau impiedicarea savârşirii acesteia, sau în cazul în care această persoană a fost supusă extorcării din partea unui funcţionar şi a informat în mod voluntar organul care are dreptul de a iniţia procedura penală cu privire la medierea lui/ei în luare de mită .

3. ABUZUL ÎN SERVICIU
3.1. REGLEMENTARE INTERNĂ
Fapta de abuz în serviciu – indiferent de denumirea sub care se prezintă este prevăzută în Capitolul II („Infracţiuni de serviciu”) al Titlului V („Infracţiuni de corupţie şi de serviciu”) şi cuprinde art. 297 (abuzul în serviciu)
.  
Este cunoscut faptul că în elaborarea şi adoptarea noului Cod penal s-a  urmărit realizarea a două componente, pe de o parte, aceea a valorificării tradiţiei legislaţiei penale române, iar pe de altă parte, alinierea la curentele de reglementare actuale ale legislaţiei penale de referinţă în sistemul de drept penal european şi nu numai. Totodată a existat şi preocuparea atingerii obiectivului privind armonizarea dreptului penal material român cu sistemele juridice ale celorlalte state membre ale Uniunii Europene. 

Aşa se face că infracţiunea pe care o analizăm a dobândit în noua reglementare penală, modificări de structură inspirate din unele legislaţii penale  străine şi care au influenţat modul de prevedere al infracţiunilor, regimului sancţionator, conţinutului constitutiv etc. În noua reglementare penală legiuitorul a reţinut împrejurarea „pentru  motive legate de rasă, naţionalitate, etnie, limbă, religie, gen, orientare sexuală etc.”, atât ca element circumstanţial la varianta de specie a infracţiunii de abuz în serviciu [art. 297 alin. (2) NCP], cât şi ca circumstanţă agravantă [art. 77 lit. h) NCP]. 
În situaţia în care la infracţiunea în discuţie se reţine elementul circumstanţial amintit [art. 297 alin. (2) NCP] nu se va mai putea reţine şi circumstanţa agravantă amintită. 

În altă ordine de idei, apreciem ca fiind corectă orientarea noului legiuitor atunci când la definirea „consecinţelor deosebit de grave” (art. 183 NCP) s-a rezumat numai la paguba materială, nu şi la alte elemente
. 

În fine, considerăm că abuzul în serviciu în noul Cod penal este mult mai  sistematizat, mai concis şi cu posibilităţi reduse de a fi susceptibil de controverse. 

3.2. REGLEMENTĂRI ÎN STATE MEMBRE

Din perspectiva aspectelor de legislaţie penală comparată consemnăm următoarele: 

ITALIA
Art.323 Cod penal
 - Abuz în serviciu
Cu excepţia cazului în care fapta constituie o infracţiune mai gravă, funcţionarul public care, în îndeplinirea funcţiilor sau serviciilor, nu încalcă nicio lege sau regulament aplicabil, dar prin faptul că nu se abţine, în prezenţa unui interes propriu sau al unei rude sau în alte circumstanţe prescrise, şi procură în mod intenţionat pentru sine sau pentru alţii un avantaj financiar nedrept sau provoacă daune pentru alţii, se pedepseste cu închisoare de la unu la patru ani. Pedeapsa se ​​majorează în cazul în care beneficiul sau prejudiciul este deosebit de grav.
FRANŢA
 În ceea ce priveşte legislaţia penală franceză, Codul penal face referiri la abuzurile comise de persoanele care exercită o funcţie publică. 

Mai concret, astfel de trimiteri le identificăm în Cartea – IV-a intitulată„Crime şi delicte contra naţiunii, statului şi ordinii publice”, Titlul III „Atingeri aduse autorităţii statului”, respectiv Capitolul II „Atingeri aduse administraţiei publice comise de persoane ce exercită o funcţie publică”. În cadrul acestui capitol la Secţiunea a 2-a sunt prevăzute „Abuzurile de autoritate îndreptate contra particularilor”, pentru ca în paragraful 1 să se incrimineze faptele prin care se aduc atingeri libertăţii individuale. 

Din examinarea textelor de lege prin care sunt incriminate faptele de abuz (art. 432-1 - 432-6) se poate constata că legiuitorul francez a prevăzut în art. 3 al Ordonanţei nr. 2000 - 916 din 16 septembrie 2000 (de completare a Codului penal) că, fapta prin care o persoană depozitară a autorităţii publice sau însărcinată cu o misiune din serviciul public, acţionând în exercitarea sau cu  ocazia exercitării funcţiei sau misiunii sale, ia măsuri prin care aduce atingere administraţiei sau persoanelor particulare, se pedepseşte cu închisoare  şi cu amendă penală. 
LITUANIA

    
 Potrivit art. 228 Cod penal
, infracţiunea de abuz în serviciu este definită ca abuzul de poziţia oficială sau depăşirea competenţelor conferite comise de funcţionarul public sau persoana echivalentul acesteia în cazul în care se produc daune majore  suportate de stat, Uniunea Europeană, o organizaţie publică internaţională, persoană fizică sau juridică. Persoana care comite infracţiunea menţionată anterior poate fi sancţionată cu amendă penală sau cu pedeapsa închisorii până la cinci ani. În cazul în care persoana care comite abuz în serviciu caută un câştig material sau un alt câştig personal aceasta poate primi o pedeapsă mai severă - amendă sau închisoare de până la şapte ani.
Conceptul de funcţionar public este folosit în Codul penal
 într-un sens larg şi include nu numai funcţionarii publici obişnuiţi, dar, de asemenea, categorii largi de persoane care îndeplinesc funcţii în administraţia de stat şi în administrarea justiţiei (art. 230 din Codul Penal). Politicienii, inclusiv parlamentarii sunt, de asemenea, printre ei. 

Prin urmare, aceleaşi dispoziţii ale Codului penal legate de abuzul în serviciu sunt aplicabile stricto sensu, atât parlamentarilor cât şi funcţionarilor publici.
POLONIA
Art. 231 Cod penal - Abuz în funcţia publică 

§ 1. Orice funcţionar public care datorită încălcării competenţelor oficiale sau din cauza incapacităţii de a-şi îndeplini atribuţiile sale acţionează împotriva interesului public sau împotriva interesului privat va fi pasibil de pedeapsa cu închisoarea pentru o perioadă de cel mult 3 ani. 

§ 2. În cazul în care o persoană comite actul stabilit în § 1, în scopul de a obţine un avantaj, fie financiar sau personal, atunci el/ea va fi pasibil de pedeapsa cu închisoarea de la 1 -10 ani.
SPANIA
În Codul penal
, se prevede în Partea a  II - a „Delictele şi pedepsele acestora” (art. 138-616), Titlul XXI „Delicte împotriva Constituţiei”, respectiv Capitolul III „Delicte împotriva instituţiilor statului şi separarea puterilor”.

În cadrul acestui capitol în Secţiunea a 2-a „Uzurpare de atribuţii” art. 506 Cod penal este incriminată „fapta autorităţii sau funcţionarului public, care fără să aibă atribuţii, emite o dispoziţie generală sau suspendă executarea acesteia, se sancţionează cu pedeapsa închisorii de la 1 la 12 luni, amendă de la 6 luni la 12 luni şi decăderea specială din postul sau funcţia publică pe o perioadă de la 6 la 12 luni”. 
Potrivit art.511 Cod penal, „se sancţionează fapta persoanei particulare însărcinată cu o funcţie publică, care refuză să presteze un serviciu unei persoane, la care aceasta are dreptul, din cauza ideologiei, religiei sau convingerilor acesteia sau din cauza apartenenţei acesteia la o etnie, rasă, origine naţională, sex, orientare sexuală, situaţie familială, boală sau handicap cu pedeapsa închisorii de la 6 luni la 2 ani şi amendă de la 12 la 24 de luni şi decăderea specială din postul sau funcţia publică pe o perioada de la 1 la 3 ani”, iar potrivit alin.(3) „funcţionarii publici care comit una dintre faptele prevăzute în acest articol, li se vor aplica aceleaşi pedepse în jumătatea lor superioară şi decăderea specială din postul sau funcţia publică pe o perioadă de la 2 la 4 ani”.   
Din cele expuse mai sus – cu privire la legislaţia spaniolă – desprindem următoarele
: 

1. în cazul încălcării unei dispoziţii generale, fie prin emiterea acesteia, fie prin suspendarea executării acesteia, responsabilitatea penală cade în sarcina autorităţii sau a funcţionarului public; prin art. 23 C. pen. se explică noţiunea de autoritate şi cea de funcţionar public, prin aceasta din urmă înţelegându-se  orice persoană care prin dispoziţia legii sau prin alegerea sau numirea de către o autoritate competentă, participă la exercitarea funcţiilor publice; 

2. în ipoteza încălcării drepturilor fundamentale şi a libertăţilor publice garantate de Constituţie, prin refuzul subiectului calificat de a presta un serviciu unei persoane din cauza apartenenţei acesteia la o etnie etc., responsabilitatea penală cade în sarcina funcţionarului public, pedeapsa aplicată şi decăderea specială fiind mult mai severe; 

3. potrivit art. 10 din acelaşi Cod Penal sunt considerate delicte sau culpe acţiunile  sau omisiunile frauduloase sau imprudente pedepsite de lege, iar în conformitate cu art. 27 sunt responsabile penal pentru delicte şi culpe autorii şi complicii  acestora; 

4. în temeiul art. 13 alin. (3) Cod penal sunt culpe infracţiunile pe care legea le pedepseşte cu pedepse uşoare, iar potrivit art. 32 pedepsele ce pot fi aplicate sunt, fie pedepsele cu caracter principal, fie pedepsele cu caracter accesoriu care sunt privative de libertate, privative de alte drepturi şi amendă. 
UNGARIA
Art. 305 Cod penal - Abuzul de autoritate

Fapta oricărui funcţionar public care, în scopul de a cauza o pagubă sau de a obţine un avantaj ilegal:

 - îşi încalcă îndatoririle de serviciu;

 - excede sfera atribuţiilor sale;

 - abuzează de funcţia sa în orice fel se pedepseşte cu închisoare de până la 3 ani. 
Art. 306 Cod penal - Abuzul în serviciu

Fapta oricărei persoane care îndeplineşte îndatoriri publice şi care, în scopul de a cauza o pagubă sau de a obţine un avantaj ilegal:

 - îşi încalcă îndatoririle de serviciu;

 - excede sfera atribuţiilor sale;

 - abuzează de funcţia sa în orice fel se pedepseşte cu închisoare de până la 3 ani.


RUSIA

Article 285. Abuz în serviciu.

1. Utilizarea de către un funcţionar a puterilor sale, contrar intereselor serviciului public, în cazul în care această faptă a fost comisă din interese personale mercantile sau de orice alt tip şi a implicat încălcarea substanţială a drepturilor şi intereselor legitime ale persoanelor fizice sau organizaţiei sau interesele societăţii protejate de lege sau ale statului, se pedepseşte cu amendă în cuantum de până la 80 de mii de ruble sau în valoarea salariului sau orice alte venituri ale persoanei condamnate pentru o perioadă de până la şase luni, sau prin privarea de dreptul de deţinere de funcţii specifice sau angajarea în activităţi specifice pentru un termen de până la cinci ani, sau prin munca obligatorie pentru o perioadă de până la patru ani, sau cu arest pe un termen de patru până la şase luni sau prin privarea de libertate pe un termen de până la patru ani. 

2. Aceeaşi faptă comisă de către o persoană care deţine o funcţie publică în Federaţia Rusă sau o funcţie publică a unui subiect al Federaţiei Ruse, sau de către conducătorul unui organism de autoguvernare locală, se pedepseşte cu amendă în sumă de 100 mii până la 300 de mii de ruble, sau în cuantumul salariului sau orice alte venituri ale persoanei condamnate pentru o perioadă de la unu până la doi ani, sau prin muncă obligatorie pentru o perioadă de până la cinci ani, cu privarea de dreptul de a ocupa funcţii specifice sau să se angajeze în anumite activităţi pentru o perioadă de până la trei ani, sau prin privarea de libertate pe un termen de până la şapte ani, cu interzicerea deţinerii de funcţii specifice sau angajarea în activităţi specificate pentru o perioadă de până la trei ani, sau fără o astfel de descalificare.

3. Faptele prevăzute în prima sau a doua parte a acestui articol care implică consecinţe grave, se pedepsesc cu privare de libertate pe un termen de până la 10 ani, cu interzicerea deţinerii de funcţii specifice sau angajarea în activităţi specifice pentru o perioadă de până la trei ani.

Notă 1. Persoanele care îndeplinesc funcţii de reprezentanţi ai guvernului în mod permanent sau temporar, sau prin autoritate specială sau care au rol în organizare şi reglementare, în funcţii administrative, economice în organele de stat, organisme autoguvernamentale locale, instituţii guvernamentale şi municipale, corporaţii de stat, precum şi în Forţele armate ale Federaţiei Ruse, în alte trupe şi formaţiunile militare ale Federaţiei Ruse sunt considerate ca fiind funcţionari în conformitate cu articolele prezentului capitol.

2. Persoanele care exercită funcţii stabilite de Constituţia Federaţiei Ruse, de legi constituţionale federale şi legi federale pentru exercitarea directă a competenţelor agenţiilor de stat sunt considerate, în conformitate cu prevederile articolelor din prezentul capitol şi din alte articole ale prezentului cod, ca fiind persoane care deţin posturi guvernamentale din Federaţia Rusă.

3. Persoanele care deţin funcţii înfiinţate prin constituţiile sau cadrele entităţilor Federaţiei Ruse, pentru exercitarea directă a competenţelor agenţiilor de stat, sunt considerate, în conformitate cu articolele din prezentul cod, ca fiind persoane care deţin posturi de subiecţi ai Federaţiei Ruse.

4. Funcţionarii publici şi angajaţii autorităţilor locale, care nu sunt incluşi în categorii de funcţionari trebuie să poarte răspunderea penală în temeiul articolelor din acest capitol, după caz, prevăzute în mod special prin articolele corespunzătoare.

